LT Europos Sąjungos oficialusis leidinys C 193/22

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2011/C 193/11

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

SANTRAUKA

TARYBOS REGLAMENTAS (EB) Nr. 510/2006

„BÉA DU ROUSSILLON“

EB Nr. FR-PDO-0005-0548-30.03.2006

SKVN ( X ) SGN ( )

Šioje santraukoje informacijos tikslais pateikiama pagrindinė produkto specifikacijos informacija.

1. Kompetentinga valstybės narės įstaiga:

Pavadinimas: Institut national de l’origine et de la qualité (INAO) Adresas: 51 rue d’Anjou 75008 Paris FRANCE Tel. +33 153898000 Faks. +33 142255797 El. paštas: info@inao.gouv.fr

2. Grupė:

Pavadinimas: Syndicat de défense de la pomme de terre primeur du Roussillon Adresas: Marché de Gros 66200 Elne FRANCE Tel. +33 468359768 Faks. +33 468228695 El. paštas: — Sudėtis: Gamintojai ir (arba) perdirbėjai ( X ) kiti ( )

3. Produkto rūšis:

1.6 klasė. Švieži ar perdirbti vaisiai, daržovės ir grūdai.

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas:

„Béa du Roussillon“

4.2. Aprašymas:

„Béa du Roussillon“ – ankstyvosios bulvės, kurios kasamos nesubrendusios ir parduodamos šviežios.

Naudojamos tik Béa veislės bulvės.

„Béa du Roussillon“ bulvės yra pailgos, paplokščios ir taisyklingos formos. Jų žievė blizgi ir lygi, gelsva ir plonytė ir todėl atrodo, tarsi būtų nuskustos. Minkštimas šviesiai geltonas. Šioms bulvėms būdingas ankstyvųjų daržovių kvapas. Kramtant vos jaučiamas saldumas ir stiprus ankstyvųjų daržovių (artišokų, žirnelių, pupų) kvapas. Minkštimas tiesiog tirpsta burnoje.

„Béa du Roussillon“ yra 17–65 mm dydžio ir sausosios medžiagos pakavimo metu jose yra mažiau nei 20 %.

Nuoroda „Béa du Roussillon“ ženklinamomis bulvėmis galima prekiauti nuo metų, einančių po derliaus nuėmimo, gegužės 1 d. iki tų metų liepos 31 d.

4.3. Geografinė vietovė:

Bulvės sudaiginamos, auginamos, plaunamos, rūšiuojamos ir pakuojamos geografinėje gamybos vietovėje, kuriai priklauso šios Rusijono lygumos (Vakarų Pirėnų departamentas) komunos: Alénya, Argelès-sur-Mer, Baho, Bompas, Canet, Corneilla-la-Rivière, Elne, Latour-Bas-Elne, Le Soler, Ortaffa, Palau-del-Vidre, Perpignan, Pezilla-la-Rivière, Pia, Saint-Cyprien, Saint-Estève, Sainte-Marie, Saleilles, Théza, Torreilles, Villelongue-de-la-Salanque, Villeneuve-de-la-Rivière.

Šiai geografinei vietovei būdingas tipinis Viduržemio jūros klimatas, neseniai susiformavusios kvartero periodo sąnašinių uolienų terasos, kurios glūdi ant drėgmei laidaus podirvio, ir žmogaus suformuotas kraštovaizdis.

Bulvės auginamos geografinėje gamybos vietovės nustatytuose sklypuose arba jų dalyse, patvirtintose per 2005 m. gegužės 19 d. INAO nacionalinio žemės ūkio maisto produktų komiteto posėdį.

Tokių 22 komunose esančios kilmės vietos nuorodos „Béa du Roussillon“ geografinės vietovės sklypų plotas – 5 500 ha.

Iš sklypų sudaryta vietovė yra nurodoma atitinkamų komunų merijų kadastriniuose planuose.

4.4. Kilmės įrodymas:

„Béa du Roussillon“ bulvių stebėsena ir kontrolė vykdoma nuo darbų sklype iki pat galutinio produkto.

Žinomi visi ūkinės veiklos vykdytojai (augintojai, taip pat bulvių plovimo, rūšiavimo ir fasavimo punktai) ir kilmės vietos nuoroda ženklinamų bulvių auginimo būdai. Iki pirmųjų metų, kai pateiktas prašymas suteikti nuorodą, lapkričio 1 d. ūkio subjektai privalo pateikti tapatybės deklaraciją. Gaminio kilmę galima atsekti naudojant registrus (medžiagų apskaitos, auginamų kultūrų žurnalai) ir deklaracijas, kuriuose nurodytas gaminio judėjimo kelias ir visi su juo atlikti veiksmai.

Ūkinės veiklos vykdytojai, nepageidaujantys saugoma kilmės vietos nuoroda ženklinamai produkcijai naudoti dalies arba visos savo gamybos priemonių, privalo iki sodinimo metų gegužės 1 d. grupei pateikti deklaraciją, kad atitinkamos gamybos priemonės nebus naudojamos minėtai produkcijai gaminti.

Augintojai kasmet, baigę nukasti derlių, iki tų derliaus nuėmimo metų rugpjūčio 31 d. grupei pateikia derliaus deklaraciją. Ūkinės veiklos vykdytojai, kurie bulves nukasa, išrūšiuoja ir pakuoja, iki derliaus nuėmimo metų rugpjūčio 31 d. grupei pateikia glaustą prekybos deklaraciją.

Procedūra užbaigiama atsitiktinės atrankos būdu atliekamu analitiniu ir jusliniu tyrimu, per kurį įsitikinama produkto kokybe ir tipiškumu. Taip tikrinamos supakuotos arba paruoštos pakuoti ankstyvųjų bulvių partijos.

4.5. Gamybos būdas:

Visos operacijos, susijusios su bulvių auginimu, plovimu, rūšiavimu ir pakavimu, turi būti atliekamos nustatytoje geografinėje vietovėje.

Auginimo metodai ir bulvių plovimas, rūšiavimas ir pakavimas turi būti tokie, kad būtų išsaugotas ypatingas šių ankstyvųjų bulvių pobūdis, t. y. jos turi atrodyti, tarsi būtų nuskustos.

Sėklinės Béa veislės bulvės nuo gruodžio pabaigos–sausio pradžios 4–12 savaičių daiginamos perforuotose dėžutėse, kurios laikomos šviesiuose ir vėdinamuose šiltnamiuose arba tuneliuose.

Bulvės sodinamos į vagas (dirva gali būti pabarstyta šiaudais arba ne) sausio 25 d.–balandžio 20 d. Sėklinės bulvės sodinamos rankomis.

Jei sodinamos sėklinės bulvės, kurių dydis 28–35 mm, sodinimo tankis yra 60 000–78 000 bulvių viename hektare. Tokiu atveju atstumas tarp vagų yra 70–80 cm, o atstumas tarp bulvių vagoje – 17–20 cm.

Jei sodinamos sėklinės bulvės, kurios didesnės nei 35 mm, sodinimo tankis yra 42 000–53 000 bulvių viename hektare. Tokiu atveju atstumas tarp vagų yra 70–80 cm, o atstumas tarp bulvių vagoje – 25–32 cm.

Jas auginti šiltnamyje arba tuneliuose draudžiama. Leidžiama jas laikinai apdengti nuo šalnų ir vėjo.

Bulves leidžiama drėkinti laistant vagas, naudojant purkštuvus arba lokalizuoto drėkinimo būdus nuo tada, kai visos bulvės sudygsta iki 8 dienos prieš derliaus nukasimą. Jei dirva pernelyg sausa, gali būti drėkinama derliaus nukasimo dieną arba vieną dieną prieš tai.

Tręšti mineralinėmis ar organinėmis trąšomis naudojant purkštuvus yra draudžiama.

Cheminis piktžolių naikinimas leidžiamas (jei dirva pabarstyta šiaudais, naudojama tik pusė dozės).

Auginimo ciklas trunka ne ilgiau kaip 100 dienų. Bulvienojus naikinti prieš nukasant derlių yra draudžiama. Bulvienojus leidžiama derliaus nuėmimo dieną tik sutraiškyti. Bulvių derlių sklype pradedama kasti, kai 70 % šakniagumbių yra 28–55 mm dydžio. Kasama rankomis arba bulviakasėmis, kurios atitinka tam tikrus kriterijus, kad bulvės nebūtų pažeidžiamos ar mėtomos, daužomos. Bulvės rankomis sudedamos į dėžes, kurių turinio svoris ne didesnis kaip 30 kg. Jos tą pačią dieną pristatomos į surinkimo, plovimo, rūšiavimo ir pakavimo punktus.

Didžiausias leidžiamas derlingumas – 30 tonų (neto) iš hektaro.

Siekiant išsaugoti šių šviežių ir pažeidžiamų (neatsparios daužymui ir šviesai – nudega saulėje, greitai pažaliuoja) bulvių kokybę ir ypatybes, jos turi būti plaunamos, rūšiuojamos ir pakuojamos „Béa du Roussillon“ gamybos vietovėje. Kad „Béa du Roussillon“ bulvės ir toliau turi atrodyti, tarsi būtų nuskustos, jos turi būti supakuojamos per 24 valandas nuo nukasimo. Todėl prieš tai jos turi būti nuplaunamos ir surūšiuojamos per labai trumpą laiką. Šakniagumbius plauti lauko pakraščiuose draudžiama. Šį produktą plaunant, rūšiuojant ir pakuojant pasitelkiama vietos gyventojų praktinė patirtis – naudojamos specialūs, šiam produktui pritaikyti įrenginiai, skirti tam, kad bulvės nesusidaužytų. Todėl per visą šį procesą šakniagumbiai nepatiria kritimo iš didesnio nei 50 cm aukščio. Jei jie krenta iš didesnio nei 30 cm aukščio – naudojama kilimėlis arba bulvės krenta ant minkštos juostos.

Išrūšiuotos „Béa du Roussillon“ bulvės yra:

— nepažeistos, t. y. nesukapotos arba kitaip nepažeistos;

— sveikos;

— kietos;

— neįtrūkusios, t. y. neturi būti augant atsiradusių įtrūkių;

— beveik visiškai švarios, be matomų pašalinių medžiagų, visų pirma, prikibusios žemės grumstų;

— nepažeistos karščio ar šalčio;

— nepažaliavusios;

— be didelių vidinių defektų;

— be perteklinės išorinės drėgmės;

— be pašalinio kvapo ir (arba) skonio.

Bulvių pakavimas geografinėje vietovėje ne tik padeda išlaikyti jų kokybę ir ypatybes, bet ir padeda geriau užtikrinti šio produkto atsekamumą.

Pakavimas. „Béa du Roussillon“ bulvės turi būti pakuojamos į tvirtas pakuotes po ne daugiau kaip 15 kg. Produktą atsekti padeda ant kiekvienos pakuotės dedama žyma, kuri parduodant galutiniam vartotojui yra pažeidžiama. Bulvės pakuojamos pagal dydį:

— 17–28 mm dydžio šakniagumbiai gali būti pakuojami su nuoroda „grenaille“ (labai mažos);

— 28–65 mm dydžio.

Prekyba. Bulvėmis, ženklinamomis kilmės nuoroda „Béa du Roussillon“, prekiaujama derliaus nuėmimo metų gegužės 1 d.–liepos 31 d.

4.6. Ryšys su geografine vietove:

Dėl to, kad vizigotai įdiegė drėkinimo sistemas, o maurai sukultūrino žemę ir nusausino kūdras, Rusijone labai anksti atsirado Hortas (sodai).

Bulves pradėta auginti XVIII amžiuje, o nuo 1855 m. jomis užsodinama 500 ha.

Dėl pusiau sausringo Viduržemio jūros klimato ši vietovė tinkama ankstyvosioms bulvėms auginti, o Béa veislė išpopuliarėjo, vos tik 1954 m. buvo įtraukta į katalogą. Šiuo metu tai vienintelis regionas (Prancūzijoje, Italijoje ir Ispanijoje), kuriame šios veislės bulvės auginamos kaip ankstyvosios bulvės.

Dirvožemius, naudojamus „Béa du Roussillon“ auginti, lengva atskirti. Tai sąnašiniai dirvožemiai, esantys ant uolėtų terasų. Jie nelabai išsivystę, gilūs, pralaidūs, molingi ar smėlingi, minkšti ir gerai nusausinami, be didelių ar mažų akmenų, todėl šakniagumbiai gali vystytis normaliai.

Klimato sąlygos ir dirvožemis lemia ypatingą „Béa du Roussillon“ išvaizdą, t. y. šios bulvės yra pailgos, paplokščios, lygia, blizgia, gelsva žievele. Nustatyta, kad kitokiame dirvožemyje auginamų šių bulvių savybės labai skiriasi – jos apvalesnės, o paviršius šiurkštesnis.

„Béa du Roussillon“ auga tipiškomis Viduržemio jūros klimato (pusiau sausringas klimatas, kuriam labai būdingas sausasis sezonas) sąlygomis. Vidutinė temperatūra yra 15–16 °C, vasaros – labai karštos, o saulė per metus šviečia 2 530 valandų. Kritulių paprastai būna nedaug – 550–650 mm, tačiau jų kiekis įvairiais metais labai skiriasi, o audrų pasitaiko dažnokai.

Šios gamtinės sąlygos – daug saulės, šiltos žiemos ir karštos vasaros, kurios sušvelnėja dėl greta esančios jūros – augalams leidžia normaliai augti, o šakniagumbiams – tolygiai vystytis.

Trečdalį laiko Rusijone pučiantis šiaurys (pranc. tramontane), kuris dažnai būna stiprus, galėjo tapti kliuviniu, tačiau atsitiko priešingai – šią kultūrą jis veikia labiau teigiamai, nes stabdo „Béa du Roussillon“ vienodai bulvių formai ir lygumui galinčių pakenkti grybelinių ligų plitimą. Šio vėjo poveikį padėjo sumažinti ir žmonių patirtis: kad augalai būtų apsaugoti nuo tiesioginio poveikio (nulaužti stiebai), bulves imta sodinti tankiau ir tokiu būdu pasiekiamas didesnis poveikis, taip pat žemė sudalijama į nedidelius sklypus, apsodintus nuo vėjo apsaugančiomis gyvatvorėmis. Nors šios veislės paaugusių bulvių stiebai yra storesni, o lapai atsparesni trinčiai, ir todėl šios veislės bulvės geriau ištveria vėją, pradiniu augimo etapu jų daigai yra lengvai pažeidžiami.

Kraštovaizdis ypatingas dėl nedidelių sklypų, aukštų gyvatvorių ir senovinio drėkinimo ir drenažo kanalų tinklo. Šis kraštovaizdis nėra visiškai sustingęs, tačiau keičiamas lėtai, apdairiai. Jo pokyčiai lemtų tai, kad „Béa du Roussillon“ būtų nebeauginamos.

Daiginimas – labai svarbus sėklinių bulvių išsaugojimo ir vystymosi etapas. Sodinama rankomis, o tankumą lemia sėklinių bulvių kiekis. Bulvės sodinamos tankiai, kad vėjo poveikis būtų ne toks stiprus. Nors vis dar drėkinama laistant vagas, tačiau šį būdą išstumia drėkinimas naudojant purkštuvus, nes taip sunaudojama mažiau vandens.

Augintojų praktinė patirtis pasireiškia ir nukasant derlių. Augintojai išrado lengvai pažeidžiamoms Béa veislės bulvėms tinkamas bulviakases, kurios bulves iškasa kartu su žemės sluoksniu, o įprastos bulviakasės, priešingai, skirtos tam, kad ant šakniagumbių žemės liktų kuo mažiau, tačiau ne itin rūpinamasi bulvių nepažeisti.

Šias pažeidžiamas bulves plonyte odele tai padeda apsaugoti nuo sudaužymo. Šios bulviakasės dirba labai lėtai, taip pat reikia daug ūkio darbininkų, nes kiekviena bulvė į dėžutę yra dedama rankomis.

Nuo sudaužymo bulvės saugomos ir jas plaunant, rūšiuojant bei pakuojant – kai bulvės krenta iš nedidelio aukščio, naudojami plastikiniai arba guminiai loveliai ar juostos, taip pat pakuojama ne į įprastinius maišelius ar tinklelius, tačiau į tvirtas pakuotes po ne daugiau kaip 15 kg, kad šakniagumbiai būtų apsaugoti.

„Béa du Roussillon“ analitinės, išvaizdos ir skonio ypatybės susijusios su auginimo vietove ir augintojų praktine patirtimi. 1995 m.–2004 m. atlikti jusliniai tyrimai akivaizdžiai parodė, kad kai kurios „Béa du Roussillon“ bulvių ypatybės metams bėgant nesikeičia ir kad kitose vietovėse užaugintos tos pačios veislės bulvės pasižymi kitokiomis savybėmis. Jos atrodo drūtesnės, apvalesnės, gruoblėtu tamsesnės geltonos spalvos paviršiumi. Nejausti ankstyvojo daržovių kvapo arba jis vos jaučiamas, priešingai – labiau jaučiamas dūmų ir degėsių kvapas.

Gal atrodyti, kad didžiausias „Béa du Roussillon“ sausosios medžiagos kiekis, palyginti su kitose vietovėse užaugintomis bulvėmis, yra pakankamai didelis, tačiau tai lemia keli veiksniai: negausiais krituliais pasižymintis Viduržemio jūros klimatas, daug saulės (ypač pavasarį, šakniagumbiams augant, ir vasarą, kai jie bręsta), pakaitomis einantys lietingi (dažniau ir gausiau lyja pavasarį) ir labai saulėti laikotarpiai, aukšta temperatūra ir augimo ciklo trukmė. Kuo vėlesnis metų laikas ir kai augimo ciklas yra apie 100 dienų, tuo bulvėse daugiau sausųjų medžiagų (apie 20 %), tačiau produkto kokybė nuo to nenukenčia.

Paskui bulvių žievė storėja ir jos netenka ankstyvosioms bulvėms būdingų savybių. Jusliniai tyrimai taip pat akivaizdžiai parodė, kad kai „Béa du Roussillon“ sausosios medžiagos kiekis yra mažesnis nei 20 %, šio produkto savybės išliko nepakitusios (tiesiog tirpsta burnoje ir jaučiamas ankstyvųjų daržovių kvapas).

Visi šie elementai – dirvožemis, klimatas ir augintojų praktinė patirtis – prisidėjo prie gero „Béa du Roussillon“ vardo. Šias bulves žino tiek specialistai, tiek paprasti vartotojai. „Béa du Roussillon“ laukiama pasirodant rinkoje ir joms teikiama pirmenybė, palyginti su kitomis vietoje siūlomomis ankstyvosiomis bulvėmis.

Nuo XX amžiaus šeštojo dešimtmečio iki pat šių dienų šis su auginimo vietove glaudžiai susijęs produktas minimas daugelyje vietinės, regioninės ir nacionalinės spaudos straipsnių.

4.7. Kontrolės įstaiga:

Pavadinimas: Institut national de l’origine et de la qualité (INAO) Adresas: 51 rue d’Anjou 75008 Paris FRANCE Tel. +33 153898000 Faks. +33 142255797 El. paštas: info@inao.gouv.fr

Pavadinimas: DGCCRF Adresas: 59 boulevard Vincent Auriol 75703 Paris Cedex 13 FRANCE Tel. +33 144871717 Faks. +33 144973037 El. paštas: —

4.8. Ženklinimas etiketėmis:

Be privalomų įrašų, nustatytų teisės aktuose dėl ženklinimo etiketėmis ir maisto prekių pateikimo, kiekvienoje saugomos kilmės vietos nuoroda „Béa du Roussillon“ pažymėtų ankstyvųjų bulvių pakuotės etiketėje pateikiami tokie įrašai:

— kilmės vietos nuoroda „Béa du Roussillon“, užrašyta raidėmis, kurių dydis yra ne mažesnis nei didžiausių etiketėje esančių raidžių;

— atlikus ES registravimą, užrašas „appellation d'origine protégée“ (saugoma kilmės vietos nuoroda) arba „AOP“ (SKVN);

— atlikus ES registravimą, ES SKVN logotipas.

(1) OL L 93, 2006 3 31, p. 12.